**Fundargerð aðalfundar Goðans 6. mars 2023**

*8 félagsmenn mættu til fundarins sem hófst kl 21:05. Þeir voru. Hermann Aðalsteinsson, Rúnar Ísleifsson, Sigurbjörn Ásmundsson, Smári Sigurðsson, Ingi Hafliði Guðjónsson, Hilmar Freyr Birgisson Kristján Ingi Smárason og Viðar Hákonarson.*

Gengið til dagskrár.

**Kosinn fundarstjóri og fundarritari**. Hermann var kosinn fundarstjóri og mun rita fundargerð.

Hermann fór lauslega yfir skýrsla stjórnar, en allir félagsmenn voru búnir að fá hana senda í tölvupóst fyrir fund.

**Lagðir fram reikningar félagsins sem ná yfir síðastliðið almanaksár.**

Hermann lagði fram reikninga ársins 2022. Í þeim mátti sjá að tap varð af rekstri Goðans sem nam 157 þús krónum. Eigið fé er þó jákvætt um 538 þús krónur og handbært fé í árslok 2022 var 481 þús krónur. Hermann upplýsti á fundinum að staða Goðans væri í dag um 500 þús krónur.

**Umræður um skýrslu stjórnar og afgreiðsla reikninga**.

Skýrsla stjórnar og reikningar voru bornir upp til atkvæða og samþykktir samhljóða

**Kosning formanns**. Hermann Aðalsteinsson hefur lokið kjörtíma en gaf kost á sér áfram. Engin annar gaf kost á sér og Hermann var því kjörin samhljóða formaður til eins árs.

**Kosning gjaldkera**. Rúnar Ísleifsson hefur lokið kjörtíma en gaf kost á sér áfram. Engin annar gaf kost á sér og Rúnar var því kjörin samhljóða gjaldkeri til eins árs.

**Kosning ritara.** Sigurbjörn Ásmundsson hefur lokið kjörtíma en gaf kost á sér áfram. Enginn annar gaf kost á sér og Sigurbjörn var því kjörin samhljóða ritari til eins árs.

**kosning á einum varamanni í stjórn og skoðunarmanns reikninga/endurskoðanda**. Ingi Hafliði Guðjónsson gaf kost á sér sem varamann í stjórn og var það samþykkt samhljóða. Stungið var upp á Ævari Ákasyni sem skoðunarmanni reikninga/endurskoðanda og var það samþykkt samhljóða.

**Félagsgjöld ákvörðuð**. Félagsgjöld hafa verið 4.000 kr á hvern fullorðin en 2.000 kr fyrir U-16 ár í ansi mörg ár. Fundarmönnum þótti það lág upphæð. Stungið var upp á að hækka þau í 7.500 kr fyrir fullorðna og 3.500 kr fyrir U16 og var það samþykkt samhljóða.

**Lagabreytingatillögur sem séu löglega boðaðar.**

Hermann kynnti tillögu að nýjum lögum skákfélagsins Goðans sem allir höfðu fengið áður í tölvupósti með meira en 10 daga fyrirvara. Hermann gerði grein fyrir helstu breytingum á þeim og ástæður þess að nauðsynlegt þótti að breyta þeim. Þar sem stendur fyrir dyrum að sækja um að Skákfélagið Goðinn fáist skráð á Almannaheillaskrá Skattsins, varð að gera ákveðnar breytingar á lögum félagsins. Breytingarnar snertu það margar greinar að best þótti að semja alveg ný lög fyrir félagið. Þó þurfti ekki að breyta nokkrum greinum, en aðrar voru felldar burt eða sameinaðar og orðalagi breytt. Þó nokkrar umræður urðu um þessi nýju lög félagsins og orðalagi lítillega breytt á tveim stöðum. Sú niðurstaða var samþykkt samhljóða á fundinum.

Skoða má ný samþykkt lög félagsins má sjá hér:https://godinn.is/titilhafar-og-motaurslit/log-fundargerdir/

**Önnur mál.**

Hermann kynnti fundarmönnum stöðuna varðandi Íslandsmót Skákfélaga sem framundan er. Mönnun lítur mjög vel út og erum við með 3-4 varamenn sem stendur. Búið er að redda íbúðum fyrir gistingu en bílamál eru ekki alveg leyst. A-liðið á enn ágæta möguleika á að vinna sæti í 3. deild að ári, en til þess þarf allt að ganga upp.

Skákdagar Völsungs. Hermann kynnti nýjung sem Goðinn í samstarfi við Völsung ætla að prófa sem kallast Skákdagar Völsungs. Þar munu Smári og Hermann mæta með Skákbúnað í Vallarhús Völsungs og allir áhugasamir geta komið og teflt. Ekki er um kennslu að ræða og ekkert verður skráð niður, bara teflt. Vonast er eftir því að þetta gæti skilað áhugasömum skákmönnum á æfingar og kanski í félagið seinna meir.

Skák á Grenjaðarstað. Hermann skýrði frá því að nú þegar væri svipað verkefni í gangi á Grenjaðarstað. þar hefðu verið haldin 3 skákkvöld og 3-4 hefðu mætt á þau. Hermann átti von á því að Skák á Grenjaðarstað héldi áfram eitthvað inn í apríl mánuð.

Framtíðar fjármögnun Goðans. Hermann skýrði frá áhyggjum sínum varðandi framtíðar fjármögnun Goðans. Lottó tekjur félagsins væru innan við 100 þús krónur á ári og þær ásamt félagsgjöldum, væri eina föstu tekjulindir Goðans. Skjóta þurfti styrkari stoðum undir fjármögnun Goðans. Því væri skráning félagsins á Almannaheillaskrá Skattsins nauðsynleg. Gengi það eftir ætti að vera auðveldara að fá einstaklinga til að styrkja félagið með fjárframlögum og fá í staðinn skattaafslátt samkvæmt nánari reglum skattsins. Fundarmenn voru sammála um að styrkja þurfi fjármögnun Goðans. Svo virtist sem að sumir væru jafnvel klárir í að styrkja félagið um leið og þetta gengi í gegn. Ýmsar aðrar leiðir til fjármögnunar félagsins voru einnig ræddar, eins og láta prenta boli með merki félagsins og finna styrktaraðila til að auglýsa á þeim. Ekkert var þó ákveðið í þeim efnum.

Mót framundan. Hermann ræddi stuttlega um þau föstu mót sem eftir á að halda fyrir vorið. Líklegt er að Héraðsmót HSÞ verði á sumardaginn fyrsta. Einnig líklegt að Páskamótið verði um páskana, en dagsetning ekki ákveðin. Það liggur fyrir að Smári og Kristján ætla að taka þátt í Reykjavík Open ásamt Sighvati og fækkar það aðeins mögulegum mótadögum. Keppni við SAUST var viðruð en stefnt á hana í haust.

Ekki var fleira rætt á fundinum og formaður sleit fundi kl 22:35